b'\n_START_ARTICLE_\nJanez Poto\xc4\x8dnik\n_START_SECTION_\n\xc5\xbdivljenje\n_START_PARAGRAPH_\nPo opravljeni maturi na kranjski gimnaziji je Janez Poto\xc4\x8dnik leta 1983 diplomiral na ljubljanski Ekonomski fakulteti, leta 1989 je na isti fakulteti magistriral, leta 1993 pa \xc5\xa1e doktoriral._NEWLINE_Po opravljeni diplomi se je najprej zaposlil v nekdanji Slu\xc5\xbebi dru\xc5\xbebenega knjigovodstva kot ekonomski analitik, leta 1984 je postal pomo\xc4\x8dnik direktorja Instituta za makroekonomske raziskave in razvoj, leta 1988 pa vi\xc5\xa1ji raziskovalec na Institutu za ekonomske raziskave. Leta 1993 se je vrnil na Institut za makroekonomske raziskave in razvoj, kjer je funkcijo direktorja opravljal do leta 2001._NEWLINE_S pribli\xc5\xbeevanjem Slovenije Evropski uniji se je za\xc4\x8del ukvarjati aprila 1998, ko je postal vodja o\xc5\xbeje pogajalske skupine za pristop Republike Slovenije k EU. Junija 2000 je za pol leta postal vr\xc5\xa1ilec dol\xc5\xbenosti direktorja Slu\xc5\xbebe vlade RS za evropske zadeve, junija 2001 pa je ravno tako za pol leta zasedel mesto ministrskega svetnika v Kabinetu predsednika Vlade. Leta 2002 je postal minister za evropske zadeve in to funkcijo vodil vse do pridru\xc5\xbeitve Slovenije Evropski uniji leta 2004. V svojem mandatu je vodil zaklju\xc4\x8dna pridru\xc5\xbeitvena pogajanja._NEWLINE_Ropova vlada ga je predlagala kot slovenskega komisarja v zadnjem delu mandata Evropske komisije med majem in oktobrom 2004. Romano Prodi mu je dodelil funkcijo komisarja za \xc5\xa1iritev EU, ki jo je opravljal skupaj z Nemcem G\xc3\xbcnterjem Verheugnom. Komisar je ostal tudi v sestavi prve Evropske komisije pod vodstvom Jos\xc3\xa9ja Dur\xc3\xa3a Barrosa, ki je pri\xc4\x8dela z delom 22. novembra 2004 (pri\xc4\x8deti bi morala \xc5\xbee 1. novembra, vendar se je za\xc4\x8detek njenega mandata zaradi zapletov z italijanskim komisarjem Roccom Buttiglionejem nekoliko zavlekel). Poto\xc4\x8dnik je v sestavi prve Barrosove komisije bil zadol\xc5\xbeen za znanost in raziskave._NEWLINE_Janez Poto\xc4\x8dnik je bil potrjen v sestavi druge Barrosove Komisije, ki je prevzela dol\xc5\xbenosti 9.februarja 2010, kot evropski komisar za okolje.'